তথ্যবিবরণী নম্বর : ৪২১৪

**এসডিজি অর্জনে ঝুঁকিপূর্ণসহ সকল খাতের শিশুশ্রম নিরসন করা হবে**

 **-- শ্রম প্রতিমন্ত্রী**

খুলনা, ৩ কার্তিক (১৯ অক্টোবর) :

শ্রম ও কর্মসংস্থান প্রতিমন্ত্রী বেগম মন্নুজান সুফিয়ান বলেছেন, জাতিসংঘ ঘোষিত টেকসই উন্নয়ন লক্ষ্যমাত্রা- এসডিজি অর্জনে ঝুঁকিপূর্ণসহ সকল খাতের শিশুশ্রম নিরসন করা হবে।

প্রতিমন্ত্রী আজ খুলনা সার্কিট হাউজ সভাকক্ষে শ্রম ও কর্মসংস্থান মন্ত্রণালয়ের আওতায় ঝুঁকিপূর্ণ শিশুশ্রম নিরসন প্রকল্পের চতুর্থ পর্যায়ের উপানুষ্ঠানিক শিক্ষা ও দক্ষতা উন্নয়ন প্রশিক্ষণ কার্যক্রমের অগ্রগতি সম্পর্কিত আলোচনা সভায় প্রধান অতিথির বক্তৃতায় এসব কথা বলেন।

সকল খাতের শিশুশ্রম নিরসনে আগামীতে এ প্রকল্পের আওতা বাড়ানো হবে। ২০৩০ সালের আগেই সকলের সম্মিলিত প্রচেষ্টায় শিশুশ্রমমুক্ত বাংলাদেশ গঠন করা সম্ভব হবে বলে তিনি আশাবাদ ব্যক্ত করেন।

জেলা প্রশাসক মোঃ মনিরুজ্জামান তালুকদারের সভাপতিত্বে খুলনা মেট্রোপলিটন পুলিশের কমিশনার মোঃ মাসুদুর রহমান ভুঁইয়া, অতিরিক্ত বিভাগীয় কমিশনার (সার্বিক) মোঃ আব্দুর রশিদ, ঝুঁকিপূর্ণ শিশুশ্রম নিরসন প্রকল্পের প্রকল্প পরিচালক মোঃ মনোয়ার হোসেন এবং পুলিশ সুপার মোহাম্মদ মাহবুব হাসান বক্তৃতা করেন।

এর আগে প্রতিমন্ত্রী খালিশপুর এলাকায় দু’টি দক্ষতা উন্নয়ন প্রশিক্ষণ কেন্দ্র পরিদর্শন করেন। খুলনা মহানগরীর ৩১টি ওয়ার্ডে ৯টি বেসরকারি সংস্থার ৩৩৮টি কেন্দ্রের মাধ্যমে প্রায় সাড়ে সাত হাজার উপানুষ্ঠানিক শিক্ষা শেষে দক্ষতা উন্নয়ন প্রশিক্ষণ প্রদান করা হচ্ছে। আগামী ৩০ নভেম্বর এ প্রকল্পের মেয়াদ শেষ হবে।

সারা দেশে ১১২টি বেসরকারি সংস্থা-এনজিও এর মাধ্যমে ১০টি অঞ্চলের ১৪টি বিভাগ, উপজেলা/পৌরসভায় ৫ হাজার ৪০টি কেন্দ্রের মাধ্যমে  এক লাখ শিশুকে ঝুঁকিপূর্ণ কাজ থেকে সরিয়ে আনা হবে। চলতি বছরের ১ জানুয়ারি থেকে উপানুষ্ঠানিক শিক্ষার মাধ্যমে প্রকল্পের বাস্তবায়ন শুরু হয়।

#

আকতারুল/এনায়েত/রফিকুল/সেলিম/২০২২/২২১৫ ঘণ্টা

তথ্যবিবরণী নম্বর : ৪২১৩

**তিন পার্বত্য জেলা নিয়ে একটি ফুটবল একাডেমি গড়ার আহ্বান পার্বত্য মন্ত্রীর**

ঢাকা, ৩ কার্তিক (১৯ অক্টোবর) :

 পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, প্রধানমন্ত্রী একজন ক্রীড়াবান্ধব মানুষ। প্রধানমন্ত্রী প্রত্যেক খেলা সম্বন্ধে খোঁজখবর নেন। তাঁর নির্দেশে প্রত্যেক উপজেলায় স্টেডিয়াম গড়ার উদ্যোগ নিয়েছে সরকার। সিলেট ও কক্সবাজারে ক্রীড়া শিক্ষা প্রতিষ্ঠান গড়ে তোলা হচ্ছে। এসময় মন্ত্রী তিন পার্বত্য জেলা নিয়ে বাংলাদেশ ক্রীড়া শিক্ষা প্রতিষ্ঠানের ন্যায় একটি ক্রীড়া শিক্ষা একাডেমি বা ফুটবল একাডেমি গড়ে তোলার জন্য সংশ্লিষ্টদের প্রতি আহ্বান জানান।

 আজ ঢাকায় সচিবালয়ে পার্বত্য চট্টগ্রাম বিষয়ক মন্ত্রণালয়ে সাফ ফুটবল বিজয়ী বাংলাদেশের প্রমিলা পাঁচজন পাহাড়ি খেলোয়াড় ও একজন নারী সহকারী কোচকে দেয়া সংবর্ধনা অনুষ্ঠানে প্রধান অতিথির বক্তব্যে মন্ত্রী এসব কথা বলেন।

 পার্বত্য চট্টগ্রাম বিষয়ক মন্ত্রণালয়ের সচিব মোসাম্মৎ হামিদা বেগমের সভাপতিত্বে এসময় অন্যান্যের মধ্যে বক্তব্য রাখেন খাগড়াছড়ি পার্বত্য জেলা পরিষদের চেয়ারম্যান মংসুই প্রু চৌধুরী, রাঙ্গামাটি পার্বত্য জেলা পরিষদের চেয়ারম্যান অংসুইপ্রু চৌধুরী, পার্বত্য চট্টগ্রাম উন্নয়ন বোর্ডের চেয়ারম্যান নিখিল কুমার চাকমা এবং পার্বত্য চট্টগ্রাম বিষয়ক মন্ত্রণালয়ের অতিরিক্ত সচিব সত্যেন্দ্র কুমার সরকার। সাফ শিরোপা জয়ী খেলোয়াড়দের মধ্যে অনুভূতি প্রকাশ করেন ঋতুপর্ণা চাকমা।

 মন্ত্রী বলেন, আমাদের পার্বত্য অঞ্চলের খেলোয়াড়রা ক্রীড়া ক্ষেত্রে বিশেষ অবদান রাখছে। বিকেএসপি’র আদলে পার্বত্য অঞ্চলে ক্রীড়া শিক্ষা প্রতিষ্ঠান গড়ে তোলা হলে এখানকার ছেলেমেয়েরা আরো ভালো করতে পারবে। মন্ত্রী বলেন, তিন জেলা পরিষদের সমন্বয়ে মেয়েদের জন্য ফুটবল কোচিংয়ের ব্যবস্থা নেয়া হবে। তিনি পার্বত্য চট্টগ্রাম উন্নয়ন বোর্ডের সহযোগিতায় মেয়েদের প্রশিক্ষণ প্রদানে মাধ্যমে জাতীয় পর্যায়ে খেলার উপযোগী করে গড়ে তোলা হবে বলে অভিপ্রায় ব্যক্ত করেন।

 সাফ শিরোপা বিজয়ী ফুটবলার রুপনা চাকমা, মনিকা চাকমা, আনাই মগিনী, ঋতুপর্ণা চাকমা, আনুচিং মগিনী ও সহকারী কোচ তৃষ্ণা চাকমাকে পার্বত্য চট্টগ্রাম বিষয়ক মন্ত্রণালয়ের পক্ষ থেকে প্রত্যেককে ৫০ হাজার টাকার চেক ও ক্রেস্ট উপহার দেওয়া হয়।

#

 রেজুয়ান/পাশা/রাহাত/সঞ্জীব/মাহমুদ/জয়নুল/২০২২/১৮৩০ঘণ্টা

তথ্যবিবরণী নম্বর : ৪২১২

**বন্য হাতির আক্রমণে বিজিবি সদস্যের মৃত্যু**

ঢাকা, ৩ কার্তিক (১৯ অক্টোবর) :

বিজিবি’র কক্সবাজার রিজিয়নের আওতাধীন নাইক্ষ্যংছড়ি ব্যাটালিয়ন (১১ বিজিবি)-এর সদস্য নায়েব সুবেদার মোঃ আব্দুল মান্নান দায়িত্ব পালনকালে বন্য হাতির আক্রমণে পদদলিত হয়ে মৃত্যুবরণ করেছেন। নায়েব সুবেদার মোঃ আব্দুল মান্নানের অকাল মৃত্যুতে বিজিবি মহাপরিচালক মেজর জেনারেল সাকিল আহমেদ গভীর শোক প্রকাশ করেন এবং তার শোকসন্তপ্ত পরিবারের প্রতি গভীর সমবেদনা জানান। তিনি মরহুমের পরিবারকে সব ধরনের সহায়তা দেয়ার জন্য নিশ্চয়তা প্রদান করেছেন।

গত ১৮ অক্টোবর বিজিবি’র কক্সবাজার রিজিয়নের আওতাধীন নাইক্ষ্যংছড়ি ব্যাটালিয়ন (১১ বিজিবি)-এর ভালুখাইয়া বিওপির কমান্ডার জেসিও নায়েব সুবেদার মোঃ আব্দুল মান্নানের নেতৃত্বে ১০ সদস্যবিশিষ্ট বিজিবি'র একটি টহলদল নিয়মিত টহলের অংশ হিসেবে বিওপি হতে আনুমানিক ০২ কিলোমিটার এবং সীমান্ত হতে ১ কিলোমিটার দূরে বাম হাতিরছড়া নামক স্থানে গমন করে। বিজিবি টহলদল উক্ত স্থানে একটি চোরাচালান বিরোধী অভিযান পরিচালনা করে ৩টি গরু আটক করতে সক্ষম হয়। আটককৃত গরুসহ বিওপিতে ফেরত আসার পথে আনুমানিক রাত ৯ ঘটিকায় টহলদল হঠাৎ ৩টি বন্য হাতির আক্রমণের শিকার হয়। এ সময় টহল কমান্ডার নায়েব সুবেদার মোঃ আব্দুল মান্নান টহলদলের অন্যান্য সদস্যদেরকে নিরাপদ আশ্রয়ে পাঠাতে পারলেও নিজে নিরাপদ স্থানে সরে যেতে পারেননি এবং দুর্ভাগ্যক্রমে বন্য হাতি দ্বারা পদদলিত হয়ে ঘটনাস্থলেই মৃত্যুবরণ করেন।

পরবর্তীতে বিজিবি’র রামু সেক্টরের সেক্টর কমান্ডার ও নাইক্ষ্যংছড়ি ব্যাটালিয়নের অধিনায়ক দ্রুত ঘটনাস্থলে পৌঁছে মৃতদেহটি উদ্ধার করে নিয়ে আসেন।

উল্লেখ্য, মরহুম নায়েব সুবেদার মোঃ আব্দুল মান্নানের পৈতৃক নিবাস কুমিল্লা জেলায়। তিনি বিবাহিত এবং দুই সন্তানের পিতা। বিজিবিতে তার মোট চাকুরি কাল ৩৪ বছর।

#

শরিফুল/পাশা/রাহাত/মোমারফ/মাহ্‌মুদ/লিখন/২০২২/১৮১৪ঘণ্টা

তথ্যবিবরণী নম্বর : ৪২১১

**আইনজ্ঞদের মতে ভোটের গোপন বুথে সিসি ক্যামেরা ব্যক্তিগত গোপনীয়তা লঙ্ঘন**

 **--তথ্য ও সম্প্রচার মন্ত্রী**

ঢাকা, ৩ কার্তিক (১৯ অক্টোবর) :

আওয়ামী লীগের যুগ্ম সাধারণ সম্পাদক এবং তথ্য ও সম্প্রচারমন্ত্রী ড. হাছান মাহ্‌মুদ বলেছেন, ‘আইনজ্ঞ এবং বিশেষজ্ঞদের মতে ভোটের গোপন বুথে সিসি ক্যামেরা বসিয়ে কে কাকে ভোট দিচ্ছে তা দেখা মানুষের ব্যক্তিগত গোপনীয়তার লঙ্ঘন এবং গাইবান্ধা-৫ উপনির্বাচনে নির্বাচন কমিশন সেই কাজটি করে নাগরিকদের মৌলিক অধিকারের ওপর হস্তক্ষেপ করেছে।’

আজ সচিবালয়ে সাংবাদিকদের সাথে মতবিনিময়কালে এ বিষয়ে গণমাধ্যমে প্রকাশিত নানা প্রতিবেদন নিয়ে প্রশ্নের জবাবে মন্ত্রী এ কথা বলেন।

মন্ত্রী বলেন, এই বিষয়টি নিয়ে আমিও সামাজিক যোগাযোগ মাধ্যমে অনেক সমালোচনা দেখছি এবং বেশ কিছু অনলাইন পোর্টালও এটির সমালোচনা করে সংবাদ ও নিবন্ধ প্রকাশ করেছে, আজকেও প্রকাশিত হয়েছে।

মন্ত্রী আরো বলেন, ‘আমার নিজের বক্তব্য নয়, সামাজিক যোগাযোগ মাধ্যমে জনগণের এবং গণমাধ্যমে সাংবাদিক ও বোদ্ধা ব্যক্তিদের অভিমত হচ্ছে- গোপনকক্ষ গোপনই এবং মানুষ গোপনেই ভোট দেবে এটি তার অধিকার।  ক্যামেরা লাগিয়ে কে কোন মার্কায় কাকে ভোট দিচ্ছে সেটি যদি দেখা হয় তাহলে গোপনকক্ষ তো আর গোপন থাকলো না এবং সেটি আবার অন্যদের দেখানো হয়, তাহলে আইনজ্ঞরা বলছেন সেটি হচ্ছে ‘ইনফ্রিঞ্জমেন্ট অভ্ প্রাইভেসি’ বা ব্যক্তিগত গোপনীয়তা লঙ্ঘন। সাধারণ জনগণ এবং আইনজ্ঞদের অভিমত হচ্ছে ব্যক্তিগত গোপনীয়তার ওপর হস্তক্ষেপের অর্থ মৌলিক অধিকারের ওপর হস্তক্ষেপ।’

ড. হাছান বলেন, আপনারা জানেন যে, এর আগের মেয়র নির্বাচনে শামীম ওসমান সাহেব সম্ভবত কাকে ভোট দিয়েছিলেন সেটি গণমাধ্যমের সামনে দেখিয়েছিলেন। এর ফলে নির্বাচন কমিশন তাকে নোটিশ করেছে যে, আপনি এভাবে কাকে ভোট দিয়েছেন সেটি গণমাধ্যমে দেখাতে পারেন না, জনসম্মুখে দেখাতে পারেন না। যে নির্বাচন কমিশন আগে নোটিশ দিয়েছিল সেই নির্বাচন কমিশন যদি নিজেই সেটি দেখে এবং অন্যদের দেখায় তবে সেটি “ইনফ্রিঞ্জমেন্ট অভ্ প্রাইভেসি”।

ভোট কেন্দ্রে অবশ্যই সিসি ক্যামেরা থাকতে পারে, অনাকাঙ্ক্ষিত কেউ সেখানে ঢুকছে কি না বা সেখানে কোনো গণ্ডগোল বা বিশৃঙ্খলা হচ্ছে কি না সেটি দেখার জন্য অবশ্যই সিসি ক্যামেরা থাকতে পারে উল্লেখ করে সম্প্রচারমন্ত্রী বলেন, নির্বাচন কমিশন যদি সেটি সহায়ক মনে করে, তাহলে থাকতে কোনো বাধা নেই। কিন্তু গোপনকক্ষে ক্যামেরা লাগিয়ে কে কোন মার্কায় ভোট দিচ্ছে সেটি দেখাকে বিশেষজ্ঞরা মৌলিক অধিকারের ওপর হস্তক্ষেপ বলছেন, সেটিই আমি আপনাদের সামনে উপস্থাপন করলাম।

নির্বাচনের মাঠের কর্মকর্তারা বলছেন নির্বাচন সুষ্ঠু হয়েছে আর শতশত মাইল দূর থেকে ক্যামেরায় ছবি দেখে নির্বাচন কমিশনের কর্তাদের মনে হয়েছে ভোট কেন্দ্রের ভেতরে অন্য লোক -এ বিষয়ে মন্ত্রী বলেন, ‘দেখুন, আমি তো আজকে কয়েক দশক ধরে ভোট দিচ্ছি, কিন্তু  ইভিএমে ভোট দেই নাই। আমারও তো জানতে হবে কিভাবে ইভিএমে ভোট দিতে হয়। গ্রামে তো মানুষ জিজ্ঞেস করে- “ভোট ক্যামনে দেবো”। তখন প্রার্থীর এজেন্ট, নির্বাচনি কর্মকর্তা যারা থাকেন, তারা বুঝিয়ে দেয়ার চেষ্টা করেন, ভোট দিতে সাহায্য করেন। নির্বাচন কমিশন দূরবীক্ষণের মাধ্যমে দেখেছেন। তারা কে এজেন্ট, কে কর্মকর্তা আর কে বহিরাগত, সেই সব চেহারা কিভাবে শনাক্ত করেছেন তা জানা নেই।’

#

আকরাম/পাশা/রাহাত/মোশারফ/মাহ্‌মুদ/লিখন/২০২২/১৭২৬ ঘণ্টা

তথ্যবিবরণী নম্বর : ৪২১০

**কোভিড-১৯ সংক্রান্ত সর্বশেষ প্রতিবেদন**

ঢাকা, ৩ কার্তিক (১৯ অক্টোবর) :

 স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী মঙ্গলবার সকাল ৮টা থেকে আজ বুধবার সকাল ৮টা পর্যন্ত ২৪ ঘণ্টায় দেশে ৩০০ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৭ দশমিক ১৮ শতাংশ। এ সময় ৪ হাজার ১৭৬ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ২ জনের মৃত্যু হয়েছে। এ পর্যন্ত ২৯ হাজার ৪১০ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৭৫ হাজার ৮১৭ জন।

#

কবীর/পাশা/রাহাত/মোশারফ/মাহমুদ/রেজাউল/২০২২/১৭০৫ ঘণ্টা

তথ্যবিবরণী নম্বর : ৪২০৯

**আগামী ৬ নভেম্বর থেকে শুরু হবে এইচএসসি ও সমমান পরীক্ষা**

ঢাকা, ৩ কার্তিক (১৯ অক্টোবর) :

 আগামী ৬ নভেম্বর সারা দেশে একযোগে শুরু হচ্ছে ২০২২ সালের এইচএসসি ও সমমান পরীক্ষা। এতে অংশ নেবে মোট ১২ লাখ ৩ হাজার ৪০৭ পরীক্ষার্থী। এর মধ্যে ছাত্র ৬ লাখ ২২ হাজার ৭৯৬ জন এবং ছাত্রী ৫ লাখ ৮০ হাজার ৬১১ জন। মোট ৯ হাজার ১৮১টি শিক্ষা প্রতিষ্ঠানের শিক্ষার্থীরা পরীক্ষায় বসবে। মোট ২ হাজার ৬৪৯টি কেন্দ্রে পরীক্ষা অনুষ্ঠিত হবে।

 আজ এইচএসসি ও সমমান পরীক্ষা সংক্রান্ত প্রেস ব্রিফিংয়ে শিক্ষামন্ত্রী ডা. দীপু মনি এসব তথ্য জানান। মন্ত্রী জানান, মোট ১১টি শিক্ষা বোর্ডের মধ্যে ৯টি সাধারণ শিক্ষা বোর্ডের অধীনে এবার এইচএসসি পরীক্ষায় মোট পরীক্ষার্থী ৯ লাখ ৮৫ হাজার ৭১৩ জন। এর মধ্যে ছাত্র ৫ লাখ ৮২ হাজার ১৮৩ জন এবং ছাত্রী ৫ লাখ ৩ হাজার ৫৩০ জন। মোট ২ হাজার ৬৭৮টি শিক্ষা প্রতিষ্ঠানের শিক্ষার্থীরা মোট এক হাজার ৫২৮টি কেন্দ্রে পরীক্ষায় অংশ নেবে।

 মাদ্রাসা শিক্ষা বোর্ডের অধীনে আলিম পরীক্ষায় অংশগ্রহণ করবে ৯৪ হাজার ৭৬৩ জন পরীক্ষার্থী। এর মধ্যে ছাত্র ৫১ হাজার ৬৯৫ জন এবং ছাত্রী ৪৩ হাজার ৬৮ জন। মোট ২ হাজার ৬৭৮টি শিক্ষা প্রতিষ্ঠানের পরীক্ষার্থীরা ৪৪৮টি কেন্দ্রে পরীক্ষায় অংশ নেবে।

 কারিগরি শিক্ষা বোর্ডের অধীনে এইচএসসি (বিএম/বিএমটি), এইচএসসি (ভোকেশনাল), ডিপ্লোমা-ইন-কমার্স পরীক্ষায় অংশগ্রহণ করবে মোট এক লাখ ২২ হাজার ৯৩১ জন। এর মধ্যে ছাত্র ৮৮ হাজার ৯১৮ জন এবং ছাত্রী ৩৪ হাজার ১৩ জন। মোট ১ হাজার ৮৫৬টি শিক্ষা প্রতিষ্ঠানের পরীক্ষার্থীরা মোট ৬৭৩টি কেন্দ্রে পরীক্ষায় অংশ নেবে।

 মন্ত্রী জানান, পরীক্ষা শুরুর কমপক্ষে ৩০ মিনিট আগে পরীক্ষার্থীদের অবশ্যই পরীক্ষার হলে প্রবেশ করতে হবে। অনিবার্য কারণে কোনো পরীক্ষার্থীকে এর পরে প্রবেশ করতে দিলে তাদের নাম, রোল নম্বর, প্রবেশের সময়, বিলম্ব হওয়ার কারণ ইত্যাদি একটি রেজিস্টারে লিপিবদ্ধ করে ওই দিনই সংশ্লিষ্ট শিক্ষা বোর্ডে প্রতিবেদন দিতে হবে। পরীক্ষা শুরুর ২৫ মিনিট আগে এসএমএস এর মাধ্যমে সংশ্লিষ্টদের কাছে প্রশ্নপত্রের সেট কোড জানিয়ে দেওয়া হবে।

 মন্ত্রী আরো জানান, ভারপ্রাপ্ত কর্মকর্তা ছাড়া অন্য কেউ মোবাইল ফোন/ইলেকট্রনিক ডিভাইস নিয়ে কেন্দ্রে প্রবেশ করতে পারবেন না। শুধু ভারপ্রাপ্ত কর্মকর্তা ছবি তোলা যায় না এমন মোবাইল ফোন ব্যবহার করতে পারবেন। পরীক্ষা সংশ্লিষ্ট ব্যক্তি ছাড়া অন্য কেউ কেন্দ্রে প্রবেশ করতে পারবে না। সামাজিক দূরত্ব বজায় রাখার জন্য শিক্ষা প্রতিষ্ঠানসহ সংশ্লিষ্টদের নির্দেশনা দেওয়া হয়েছে। সামাজিক দূরত্ব বজায় রাখার জন্য সংশ্লিষ্ট অভিভাবকদের অনুরোধ করা হয়েছে।

 মন্ত্রী বলেন, পরীক্ষা ঘিরে প্রশ্নফাঁসের গুজব এড়াতে এবং নকলমুক্ত পরিবেশে সুষ্ঠু ও সুন্দরভাবে পরীক্ষা আয়োজনে ৩ নভেম্বর থেকে ১৪ ডিসেম্বর পর্যন্ত দেশের সব কোচিং সেন্টার বন্ধ রাখার নির্দেশ দেওয়া হয়েছে।

#

খায়ের/পাশা/রাহাত/মোশারফ/মাহমুদ/জয়নুল/২০২২/১৮২০ঘণ্টা

তথ্যবিবরণী নম্বর : ৪২০৮

**গ্রাহক সন্তুষ্টি অর্জনের মাধ‌্যমে প্রতিযোগিতায় শীর্ষ অবস্থান তৈরি করা সম্ভব**

 **--- টেলিযোগাযোগ মন্ত্রী**

ঢাকা, ৩ কার্তিক (১৯ অক্টোবর) :

 স্পেকট্রাম সুবিধাসহ সরকার প্রদত্ত সুযোগ কাজে লাগিয়ে গুণগতমানের মোবাইলফোন সেবা নিশ্চিত করা মোটেও কঠিন কাজ নয়, বলেছেন ডাক ও টেলিযোগাযোগ মন্ত্রী মোস্তাফা জব্বার। তিনি বলেন, গ্রাহক সন্তুষ্টি অর্জনের মাধ‌্যমেই মোবাইল অপারেটরসমূহের প্রতিযোগিতায় শীর্ষ অবস্থান তৈরি করা সম্ভব।

আজিয়াটা লিমিটেডের যুগ্ম ভারপ্রাপ্ত গ্রুপ সিইও ড. হান্স বিজয়াসুরিয়ার নেতৃত্বে মোবাইল অপারেটর রবির চার সদস‌্যের একটি প্রতিনিধিদল আজ ঢাকায় বাংলাদেশ সচিবালয়ে ডাক ও টেলিযোগাযোগ মন্ত্রীর সাথে সৌজন‌্য সাক্ষাৎকালে মন্ত্রী এসব কথা বলেন।

  মন্ত্রী বলেন, টেলিযোগাযোগসহ ইন্টারনেট মহাসড়ক নির্মাণের ধারাবাহিকতায় বাংলাদেশ ফোর-জি নেটওয়ার্ক যুগ অতিক্রম করছে। কোভিডকালে এর ফলে অচল জীবনযাত্রা সহজতর হয়। মন্ত্রী ডিজিটাল অবকাঠামোর প্রয়োজনীয়তার ওপর গুরুত্বারোপ করে বলেন, ডিজিটাল সেবা নিশ্চিত করতে সরকার কর্তৃক যথাযথ নীতিমালা প্রণয়ন ও এর বাস্তবায়নের ফলে দেশে শতকরা ৯৮ ভাগ এলাকা ফোর-জি নেটওয়ার্কের আওতায় এসেছে। তিনি বলেন, মোবাইল  সেবার মান  নিশ্চিত করতে  অবকাঠামো ও ডিজিটাল প্রযুক্তির  উন্নয়নে সম্ভাব‌্য সব কিছু করতে সরকার বদ্ধপরিকর। ইতোমধ‌্যে আমরা চাহিদার মানদণ্ড বিবেচনায় রেখে মোবাইল অপারেটরসমূহকে প্রয়োজন মতো স্পেকট্রাম বরাদ্দ দিয়েছি। এই সুযোগ কাজে লাগিয়ে মোবাইল অপারেটরসমূহ সহসাই গ্রাহকদের প্রত‌্যাশিত মোবাইল সেবা প্রদানে সক্ষম হবে বলে আশাবাদ ব‌্যক্ত করেন মন্ত্রী। তিনি বলেন, প্রধানমন্ত্রী শেখ হাসিনার ডিজিটাল বাংলাদেশ কর্মসূচির ধারাবাহিকতায় বাংলাদেশ আজ বিশ্বে অনুকরণীয় দৃষ্টান্ত।

ড. হান্স বিজয়াসুরিয়া, ফাইভ-জি চালুসহ সুন্দরবন থেকে বান্দরবানসহ দেশের প্রত‌্যন্ত এলাকায় রবি’র নেটওয়ার্ক সম্প্রসারণ এবং ২০২২ সালে প্রদত্ত স্পেকট্রাম গুণগতমানের মোবাইল সেবা নিশ্চিত করতে কাজে লাগানোর উদ‌্যোগ নেয়া হয়েছে বলে মন্ত্রীকে অবহিত করেন। তিনি রবির গুণগত সেবা নিশ্চিত করতে ২০২১ ও ২০২২ সালের স্পেকট্রাম নিলামসহ ডাক ও টেলিযোগাযোগ বিভাগের গৃহীত বিভিন্ন উদ‌্যোগের প্রশংসা করেন।

প্রতিনিধিদলের অপর সদস‌্যরা হলেন, রবি আজিয়াটা লিমিটেডের ভারপ্রাপ্ত সিইও এম রিয়াজ রশিদ, চিফ কর্পোরেট ও রেগুলেটরি অফিসার সাহেদ আলম এবং ভাইস প্রেসিডেন্ট পাবলিক এফেয়ার্স এন্ড সাস্টেইনেবিলিটি শরীফ শাহ জামাল রাজ। সাক্ষাৎকালে তারা মোবাইল সেবার মানোন্নয়ন ও ফাইভ-জি প্রযুক্তি সেবা চালু, প্রত‌্যন্ত অঞ্চলে মোবাইল নেটওয়ার্ক ও ইন্টারনেট সেবা সম্প্রসারণ বিষয়ে মতবিনিময় করেন।

#

শেফায়েত/পাশা/রাহাত/মোশারফ/মাহ্‌মুদ/লিখন/২০২২/১৮১০ঘণ্টা

তথ্যবিবরণী নম্বর : ৪২০৭

**বিনিয়োগকারীদের জন্য আকর্ষণীয় সুবিধা দিচ্ছে বাংলাদেশ**

 **-বাণিজ্যমন্ত্রী**

ঢাকা, ৩ কার্তিক (১৯ অক্টোবর) :

বাণিজ্যমন্ত্রী টিপু মুনশি বলেছেন, বাংলাদেশের উন্নয়ন এখন দৃশ্যমান। প্রধানমন্ত্রী শেখ হাসিনার নির্দেশনায় দেশের গুরুত্বপূর্ণ স্থানে ১০০টি স্পেশাল ইকোনমিক জোন গড়ে তোলার কাজ দ্রুত এগিয়ে যাচ্ছে। বেশ কয়েকটির কাজ এখন শেষ পর্যায়ে। এখানে বিভিন্ন দেশের বিনিয়োগের সুযোগ রয়েছে। বাংলাদেশে পর্যাপ্ত দক্ষ জনশক্তি রয়েছে। বাংলাদেশ প্রায় সতের কোটি মানুষের একটি বড় বাজার, পাশাপাশি ভারত ও চীন বিশাল বাজার। কম খরচে বাংলাদেশে পণ্য উৎপাদন করে রপ্তানি করার সুযোগ রয়েছে। বাংলাদেশ সরকার এখানে বিনিয়োগের ক্ষেত্রে পর্যাপ্ত সুযোগ-সুবিধা দিচ্ছে, যা বিনিয়োগকারীদের জন্য খুবই আকর্ষণীয়। বাংলাদেশ সকল বিনিয়োগের নিরাপত্তা দিচ্ছে। যে কোনো দেশ বাংলাদেশে বিনিয়োগ করলে লাভবান হবে।

বাণিজ্যমন্ত্রী আজ ঢাকায় হোটেল ইন্টারকন্টিনেন্টাল এ এশিয়ান ট্রেড প্রমোশন ফোরাম (এটিপিএফ) এর দু’দিনব্যাপী ৩৫তম সিইও সভার উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

বাণিজ্যমন্ত্রী বলেন, বিগত প্রায় আড়াই বছর কোভিড-১৯ এর কারনে বিশ্বব্যাপী মন্দার মাঝেও বাংলাদেশের অর্থনীতি সচল ছিল। সম্প্রতি রাশিয়া-ইউক্রেন যুদ্ধে জ্বালানি ও গ্যাস সংকটের কারনে বিশ্বব্যাপী বিরূপ প্রভাব পড়েছে, বাংলাদেশ এর বাইরে নয়। তারপরও বাংলাদেশের অর্থনীতি সঠিক পথেই এগিয়ে যাচ্ছে। মানুষের মাথাপিছু আয় বাড়ছে, সকল অর্থনীতির সূচক ইতিবাচক ধারায় এগিয়ে যাচ্ছে।

উল্লেখ্য, প্রমোশন এটিপিএফ এর মোট সদস্য ২৩টি দেশ। এ বছর তিন দিনব্যাপী (১৮-২০ অক্টোবর ) ৩৫তম সিইও সভা ঢাকায় অনুষ্ঠিত হচ্ছে। এ সভায় বিষয়ভিত্তিক আলোচনার পাশাপাশি যৌথ প্রকল্প ও বাস্তবায়ন, নেটওয়ার্ক শক্তিশালী করণের মাধ্যমে বাণিজ্য সম্প্রসারণ, আঞ্চলিক বাণিজ্যে সমস্যা চিহ্নিত করে সরাসরি যোগাযোগ করে তা সমাধান করার সুযোগ সৃষ্টি করা হয়।

রপ্তানি উন্নয়ন ব্যুরোর ভাইস চেয়ারম্যান এ এইচ এম আহসানের সভাপতিত্বে অনুষ্ঠানে বক্তব্য রাখেন বাণিজ্য মন্ত্রণালয়ের সিনিয়র সচিব তপন কান্তি ঘোষ, জেটরো’র চেয়ারম্যান নবুহিকো সাসাকি এবং এফবিসিসিআই-এর প্রেসিডেন্ট মো. জসিম উদ্দিন।

এর আগে বাণিজ্যমন্ত্রী টিপু মুনশি এ ফোরামের কো-চেয়ারম্যান এবং জেটরো’র চেয়ারম্যান নবুহিকো সাসাকি এর সাথে বৈঠক করেন। এসময় বাণিজ্যমন্ত্রী বাংলাদেশে জাপানি বিনিয়োগ ও বাণিজ্য বৃদ্ধির আহ্বান জানান এবং টেকনোলজি ক্ষেত্রে সহযোগিতা চান।

#

বকসী/অনসূয়া/পরীক্ষিৎ/মেহেদী/শাম্মী/রবি/মাসুম/২০২২/১৪৪০ ঘণ্টা

তথ্যবিবরণী নম্বর : ৪২০৬

**অর্থনীতির বিকাশ ও গ্রামীন জনগনের উন্নয়নে বিভিন্ন গণমুখী কার্যক্রম বাস্তবায়ন করছে সরকার**

 **-আবুল হাসানাত আবদুল্লাহ্**

বরিশাল, ৩ কার্তিক (১৯ অক্টোবর) :

পার্বত্য চট্টগ্রাম শান্তিচুক্তি বাস্তবায়ন ও পরিবীক্ষণ কমিটির আহ্বায়ক আবুল হাসানাত আবদুল্লাহ্ বলেছেন, নির্বাচিত জনপ্রতিনিধিদের দলমতের উর্ধ্বে উঠে জনস্বার্থকে সর্বাগ্রে স্থান দিতে হবে। নতুন প্রজন্মের জন্য একটি নিরাপদ, সুখী, সুন্দর ও উন্নত-সমৃদ্ধ বাংলাদেশ উপহার দিতে হলে জনপ্রতিনিধিদের সকল প্রকার লোভ-লালসা ত্যাগ করে স্ব স্ব দায়িত্ব পালন করতে হবে। প্রধানমন্ত্রী শেখ হাসিনার সরকার অর্থনীতিকে বিকশিত ও গ্রামীণ জনগণের উন্নয়ন ভাবনাকে আবর্তিত করে বিভিন্ন গণমুখী কার্যক্রম বাস্তবায়ন করছে।

আবুল হাসানাত আবদুল্লাহ্ আজ বরিশাল জেলার আগৈলঝাড়া উপজেলার সেরালে বরিশাল-১ আসনের উপজেলা চেয়ারম্যান, ভাইস চেয়ারম্যান, সদস্য, মেয়র, কাউন্সিলর, বিভিন্ন ইউপি চেয়ারম্যান ও সদস্যদের অংশগ্রহণে আয়োজিত তৃণমূলে উন্নয়ন ও স্থানীয় জনপ্রতিনিধিদের ভাবনা বিষয়ক মুক্ত আলোচনা সভায় প্রধান অতিথির বক্তব্যে এসব কথা বলেন।

আবুল হাসানাত আবদুল্লাহ্ বলেন, জনগণই সকল ক্ষমতার উৎস। তৃণমূল জনগণের আশা-আকাঙ্ক্ষা তথা সকল প্রত্যাশার অন্যতম কেন্দ্রবিন্দু স্থানীয় সরকার পরিষদ। তিনি বলেন, প্রধানমন্ত্রী শেখ হাসিনার সরকার সুষম উন্নয়ন নীতিতে বিশ্বাসী। বর্তমান সরকার দেশে স্থানীয় সরকার প্রতিষ্ঠানসমূহের নির্বাচিত জনপ্রতিনিধিদের মাধ্যমে গণতান্ত্রিক অধিকার সমুন্নত রাখতে কাজ করে যাচ্ছে। সরকারের ‘রুপকল্প ২০২১’ এর সফল বাস্তবায়ন এবং অভীষ্ট লক্ষ্য অর্জনে স্থানীয় পর্যায়ে নির্বাচিত জনপ্রতিনিধিদের সরকারের সেতুবন্ধন হিসেবে কাজ করতে হবে।

#

আহসান/অনসূয়া/পরীক্ষিৎ/মেহেদী/শাম্মী/রবি/মাহমুদা/মাসুম/২০২২/১৩১০ ঘণ্টা

তথ্যবিবরণী নম্বরঃ ৪২০৫

**ওয়াশিংটন ডিসিতে ‘শেখ রাসেল দিবস’ পালিত**

ওয়াশিংটন, ডিসি, ১৯ অক্টোবর :

ওয়াশিংটন ডিসিতে বাংলাদেশ দূতাবাসে গতকাল যথাযোগ্য মর্যাদায় জাতির পিতা বঙ্গবন্ধু শেখ মুজিবুর রহমানের কনিষ্ঠ পুত্র শহিদ শেখ রাসেলের জন্মবার্ষিকী পালন করা হয়। ওয়াশিংটন ডিসিতে বাংলাদেশ দূতাবাসে আয়োজিত এ অনুষ্ঠানে দূতাবাসের সকলস্তরের কর্মকর্তা-কর্মচারী অংশগ্রহণ করেন।

শুরুতে শহিদ শেখ রাসেলের প্রতিকৃতিতে পুষ্পস্তবক অর্পণ করা হয়। দিবসটি উপলক্ষ্যে রাষ্ট্রপতি ও প্রধানমন্ত্রী প্রদত্ত বাণী পাঠ করা হয়। অনুষ্ঠানে শেখ রাসেলের জীবন বিষয়ক একটি প্রামাণ্য চিত্র প্রদর্শন করা হয়। ১৯৭৫ সালের ১৫ আগস্ট রাতে শহিদ শেখ রাসেলসহ সকল শহিদের বিদেহী আত্মার মাগফেরাত কামনা করে বিশেষ মোনাজাত করা হয়।

রাষ্ট্রদূত ইমরান বলেন, সাধারণ মানুষের জন্য শহিদ শেখ রাসেলের হৃদয়ে ছিল অগাধ ভালোবাসা। তিনি নতুন প্রজন্মকে বঙ্গবন্ধুর আদর্শে অনুপ্রাণিত হয়ে নিজেদেরকে সুনাগরিক হিসেবে গড়ে তুলতে এবং একটি উন্নত ও সমৃদ্ধ বাংলাদেশ প্রতিষ্ঠায় কাজ করার আহ্বান জানান।

চিত্রাঙ্কন প্রতিযোগিতায় বিজয়ীদের মাঝে রাষ্ট্রদূত কর্তৃক পুরস্কার বিতরণের মাধ্যমে অনুষ্ঠানের সমাপ্তি ঘটে।

#

সাজ্জাদ/অনসূয়া/পরীক্ষিৎ/মেহেদী/শাম্মী/মাসুম/২০২২/১০১২ ঘণ্টা

তথ্যবিবরণী নম্বর : ৪২০৪

**১৫ আগস্টের মতো হত্যাকাণ্ড যেন পৃথিবীতে আর না ঘটে**

 **- কৃষিমন্ত্রী**

রোম, ১৯ অক্টোবর :

ইতালির রোমে গতকাল বাংলাদেশ দূতাবাসে যথাযোগ্য মর্যাদায় জাতির পিতা বঙ্গবন্ধু শেখ মুজিবুর রহমানের কনিষ্ঠ পুত্র শহিদ শেখ রাসেলের ৫৮তম জন্মবার্ষিকী উদযাপন করা হয়। FAO’র ‘World Food Forum’ এ অংশগ্রহণের উদ্দেশ্যে রোম সফররত কৃষিমন্ত্রী ডঃ মোঃ আব্দুর রাজ্জাক অনুষ্ঠানে প্রধান অতিথি হিসেবে উপস্থিত ছিলেন। দূতাবাসের সকল কর্মকর্তা-কর্মচারী অনুষ্ঠানে উপস্থিত ছিলেন।

অনুষ্ঠানের শুরুতে শহিদ শেখ রাসেলের প্রতিকৃতিতে পুষ্পস্তবক অর্পণ করা হয়। শেখ রাসেলের বিদেহী আত্মার মাগফেরাত কামনা করে দোয়া ও মোনাজাত করা হয়। দিবসটি উপলক্ষ্যে অনুষ্ঠানে শেখ রাসেল-এর জীবনবিষয়ক একটি প্রামাণ্য চিত্র প্রদর্শন করা হয়।

কৃষিমন্ত্রী তাঁর বক্তৃতায় জাতির পিতা বঙ্গবন্ধু শেখ মুজিবুর রহমানের কনিষ্ঠপুত্র শহিদ শেখ রাসেলের স্মৃতির প্রতি গভীর শ্রদ্ধা জানান। স্বাধিকার আন্দোলনসহ বাংলাদেশের ইতিহাসের সকল উল্লেখযোগ্য ঘটনায় বঙ্গবন্ধু পরিবারের আত্মত্যাগের কথা স্মরণ করে তিনি শিশু রাসেল এর সহজ-সরল জীবনের কথা উল্লেখ করেন। তিনি বলেন, পৃথিবীতে আর কোথাও যেন এরকম ঘৃণ্য হত্যাকাণ্ড না ঘটে। ১৯৭৫ এর ১৫ আগস্টের মতো বর্বরোচিত হত্যাকাণ্ড মানব ইতিহাসে বিরল বলে মন্ত্রী উল্লেখ করেন।

রাষ্ট্রদূত শামীম আহসান অনুষ্ঠানে সভাপতিত্ব করেন। পরে ১৯৭৫ সালের ১৫ আগস্টে শেখ রাসেলসহ জাতির পিতাসহ সকল শহিদের আত্মার শান্তি এবং দেশ ও জাতির উত্তরোত্তর সমৃদ্ধি কামনা করে বিশেষ মোনাজাত করা হয়।

#

অনসূয়া/পরীক্ষিৎ/মেহেদী/শাম্মী/মানসুরা/২০২২/৯০১০ ঘণ্টা

তথ্যবিবরণী নম্বর : ৪২০৩

**৪৯তম গ্রীষ্মকালীন জাতীয় ক্রীড়া প্রতিযোগিতা উপলক্ষ্যে প্রধানমন্ত্রীর বাণী**

ঢাকা, ৩ কার্তিক (১৯ অক্টোবর) :

 প্রধানমন্ত্রী শেখ হাসিনা আগামীকাল ২০ অক্টোবর ৪৯তম গ্রীষ্মকালীন জাতীয় প্রতিযোগিতা উপলক্ষ্যে নিম্নোক্ত বাণী প্রদান করেছেন :

“মাধ্যমিক ও উচ্চ শিক্ষা অধিদপ্তরের আওতাধীন বাংলাদেশ জাতীয় স্কুল, মাদ্রাসা ও কারিগরি শিক্ষা ক্রীড়া সমিতি কর্তৃক আয়োজিত ৪৯তম গ্রীষ্মকালীন জাতীয় ক্রীড়া প্রতিযোগিতা উপলক্ষ্যে সংশ্লিষ্টদের আমি শুভেচ্ছা জানাচ্ছি।

পড়া-লেখার পাশাপাশি খেলাধুলা ও শরীর চর্চার মাধ্যমে শরীর ও মনকে সুস্থ, সুন্দরভাবে গড়ে তোলা যায়। খেলাধুলা সুস্থ শরীর গঠনের অন্যতম মাধ্যম। খেলাধুলার মাধ্যমে ছাত্র-ছাত্রীরা সময়ানুবর্তিতা, শৃঙ্খলা, পরিবেশের সঙ্গে খাপ খাওয়ানো, দলগত প্রচেষ্টা ও নেতৃত্ব প্রদানের গুণাবলি অর্জন করতে পারে। এজন্য পড়ালেখার পাশাপাশি ক্রীড়াকে আমরা সর্বোচ্চ গুরুত্ব দিচ্ছি। ক্রীড়াকে উৎসবমুখর পরিবেশে পালন করার জন্য ৬ এপ্রিলকে জাতীয় ক্রীড়া দিবস ঘোষণা করা হয়েছে।

মাধ্যমিক স্তরের পাঠ্যপুস্তকে শারীরিক ও ক্রীড়া শিক্ষাকে নতুন করে ঢেলে সাজানো হয়েছে। শিক্ষার্থীরা যাতে শারীরিক ও মননগত বিকাশের মাধ্যমে সংবেদনশীল, যুক্তিনির্ভর ও পরোপকারী নাগরিক হিসেবে গড়ে উঠে সেজন্য স্কাউটিং এবং গার্লগাইডকে বেশ গুরুত্ব দেওয়া হয়েছে। ক্রীড়াকে তৃণমূল পর্যায়ে ছড়িয়ে দেওয়ার জন্য প্রতিটি উপজেলায় মিনি স্টেডিয়াম নির্মাণের কাজ চলমান আছে। ক্রীড়া নিয়ে উচ্চ শিক্ষার দ্বারও আমরা অবারিত রেখেছি। বিদ্যমান কিছু স্টেডিয়ামকে আন্তর্জাতিক মানে উন্নীত করেছি।

আমি বিশ্বাস করি, মাধ্যমিক পর্যায়ের সবচেয়ে বড় উৎসব জাতীয় এ ক্রীড়া প্রতিযোগিতার মাধ্যমে শিক্ষার্থীরা তাদের শ্রেষ্ঠ ক্রীড়া প্রতিভা বিকাশের সুযোগ পাবে। মাধ্যমিক ও উচ্চ শিক্ষা অধিদপ্তরের শারীরিক শিক্ষা বিভাগ জাতীয ক্রীড়া প্রতিযোগিতা আয়োজনের মাধ্যমে দেশের শিক্ষার্থীদের মাঝে একটি জাগরণ সৃষ্টি করতে সক্ষম হয়েছে। আশা করি, ময়মনসিংহ শহরে আয়োজিত ক্রীড়া প্রতিযোগিতার দিনগুলো প্রিয় শিক্ষার্থীদের জন্য স্মরণীয় হয়ে থাকবে।

এক অভূতপূর্ব মুক্তি-সংগ্রামের মধ্য দিয়ে অর্জিত বাংলাদেশকে ক্ষুধা-দারিদ্র্যমুক্ত, অসাম্প্রদায়িক, বিজ্ঞানমনস্ক ও প্রগতিশীল রাষ্ট্রে উন্নীত করার জন্য জাতির পিতার স্বপ্ন দেখতেন। বঙ্গবন্ধু শেখ মুজিবের স্বপ্ন বাস্তবায়নে আমরা নিরন্তর কাজ করে যাচ্ছি। মুক্তিযুদ্ধের চেতনায় উজ্জীবিত অসাম্প্রদায়িক, মননশীল, মুক্ত বুদ্ধিসম্পন্ন, কর্মনিষ্ঠ ও দেশ প্রেমিক নাগরিক গড়ে তোলার জন্য প্রণীত শিক্ষানীতি ২০১০ বাস্তবায়নের লক্ষ্যে আওয়ামী লীগ সরকার প্রয়োজনীয় সকল কার্যক্রম গ্রহণ করেছে। শিক্ষানীতি ২০১০ পূর্ণাঙ্গভাবে বাস্তবায়িত হলে বাংলাদেশ শীঘ্রই একটি বিজ্ঞান-প্রযুক্তিতে দক্ষ, আত্মনির্ভরশীল, আধুনিক ও উন্নত রাষ্ট্রে পরিণত হবে।

 আমি ৪৯তম গ্রীষ্মকালীন জাতীয় স্কুল, মাদ্রাসা ও কারিগরি শিক্ষা ক্রীড়া প্রতিযোগিতার সাফল্য কামনা করছি।

 জয় বাংলা, জয় বঙ্গবন্ধু

 বাংলাদেশ চিরজীবী হোক।”

#

সরওয়ার/অনসূয়া/পরীক্ষিৎ/মেহেদী/শাম্মী/রবি/মাহমুদা/মাসুম/২০২২/১১০০ ঘণ্টা

তথ্যবিবরণী নম্বর : ৪২০২

**৪৯তম গ্রীষ্মকালীন জাতীয় ক্রীড়া প্রতিযোগিতা উপলক্ষ্যে রাষ্ট্রপতির বাণী**

ঢাকা, ৩ কার্তিক (১৯ অক্টোবর) :

 রাষ্ট্রপতি মোঃ আবদুল হামিদ আগামীকাল ২০ অক্টোবর ৪৯তম গ্রীষ্মকালীন জাতীয় ক্রীড়া প্রতিযোগিতা উপলক্ষ্যে নিম্নোক্ত বাণী প্রদান করেছেন :

“শিক্ষা মন্ত্রণালয়ের আওতাধীন মাধ্যমিক ও উচ্চ শিক্ষা অধিদপ্তরের আয়োজনে এবং ময়মনসিংহ শিক্ষা বোর্ডের ব্যবস্থাপনায় ৪৯তম গ্রীষ্মকালীন জাতীয় ক্রীড়া প্রতিযোগিতা অনুষ্ঠিত হচ্ছে জেনে আমি আনন্দিত। তৃণমূল থেকে মেধাবী ক্রীড়াবিদ খুঁজে বের করতে এ আয়োজন একটি প্রশংসনীয় উদ্যোগ।

পড়ালেখার পাশাপাশি খেলাধুলা ও শরীরচর্চা শরীর ও মনকে সুস্থ ও সুন্দরভাবে গড়ে তুলতে সাহায্য করে। খেলাধুলার মাধ্যমে শিক্ষার্থীরা সময়ানুবর্তিতা, শৃঙ্খলা, বন্ধুত্ব, ভ্রাতৃত্ব ও নেতৃত্বদানের গুণাবলি অর্জন করতে পারে। মাদকমুক্ত সমাজ গড়তে ও ডিভাইস নির্ভরতা থেকে মুক্তি পেতেও খেলাধুলার বিকল্প নেই। খেলাধুলা শিক্ষার একটি অপরিহার্য উপাদান। খেলাধুলার মাধ্যমে বিশ্বে নিজের দেশকে তুলে ধরা যায়। একজন ক্রীড়াবিদ নিপুণ ক্রীড়াশৈলী প্রদর্শনের মাধ্যমে দেশের জন্য বিপুল সম্মান বয়ে আনতে পারে।

খেলাধুলা কেবল নির্মল আনন্দই দেয় না, অন্যের সঙ্গে পরিচিতিও ঘটায়। এতে বিনিময় হয় নিজস্ব কৃষ্টি ও সংস্কৃতির। ৪৯তম গ্রীষ্মকালীন জাতীয় ক্রীড়া প্রতিযোগিতা উপলক্ষ্যে সারাদেশ থেকে আগত শিক্ষার্থীরা ময়মনসিংহে অবস্থান করে এ অঞ্চলের ইতিহাস ও সংস্কৃতি সম্পর্কে জানতে পারবে এবং প্রতিযোগিতার নির্মল আনন্দ উপভোগ করতে সক্ষম হবে। ফুটবল, কাবাডি, হ্যান্ডবল, সাঁতার এবং দাবা এই পাঁচটি ক্রীড়ায় শ্রেষ্ঠত্বের লড়াইয়ে অংশগ্রহণকারী ক্রীড়াবিদদের জন্য রইল আমার আন্তরিক শুভেচ্ছা ও অভিনন্দন। প্রতিযোগিতায় অংশগ্রহণকারীরা ভবিষ্যতে দক্ষ ক্রীড়াবিদ হিসেবে গড়ে উঠবে এবং বহির্বিশ্বে দেশের ভাবমূর্তি আরো উজ্জ্বল করে তুলবে – এ প্রত্যাশা করি।

আমি ৪৯তম গ্রীষ্মকালীন জাতীয় ক্রীড়া প্রতিযোগিতার সফলতা কামনা করছি।

জয় বাংলা।

খোদা হাফেজ, বাংলাদেশ চিরজীবী হোক।”

#

হাসান/অনসূয়া/পরীক্ষিৎ/মেহেদী/শাম্মী/রবি/মাহমুদা/মাসুম/২০২২/১১০০ ঘণ্টা

তথ্যবিবরণী নম্বরঃ ৪২০১

**নিউইয়র্কে বাংলাদেশ কনস্যুলেট জেনারেল- এ শেখ রাসেল দিবস উদযাপন**

নিউইয়র্ক, ১৮ অক্টোবর :

নিউইয়র্কে বাংলাদেশ কনস্যুলেট জেনারেল গতকাল যথাযোগ্য মর্যাদায় জাতির পিতা বঙ্গবন্ধু শেখ মুজিবুর রহমানের কনিষ্ঠ পুত্র শেখ রাসেল এর ৫৯তম জন্মদিন ও শেখ রাসেল দিবস উদযাপন করা হয়। দিবসটি উপলক্ষ্যে শিশু কিশোরদের মাঝে চিত্রাঙ্কন প্রতিযোগিতার আয়োজন করা হয়। অনুষ্ঠানে শিশু-কিশোর, বীর মুক্তিযোদ্ধাগণ, রাজনৈতিক নেতৃবৃন্দ, সামাজিক ও সাস্কৃতিক সংগঠনের নেতৃবৃন্দ এবং বাংলাদেশ কমিউনিটির বিশিষ্ট ব্যক্তিবর্গ ও সাংবাদিকগণ উপস্থিত ছিলেন।

কনসাল জেনারেল ড. মোহাম্মদ মনিরুল ইসলাম উপস্থিত সকলকে নিয়ে শহিদ শেখ রাসেল এর প্রতিকৃতিতে পুষ্পস্তবক অর্পনের মধ্য দিয়ে অনুষ্ঠান শুরু করেন। এ দিবস উপলক্ষ্যে মহামান্য রাষ্ট্রপতি ও মাননীয় প্রধানমন্ত্রীর বাণী পাঠ করা হয়। অনুষ্ঠানে শহিদ শেখ রাসেল এর উপর নির্মিত একটি প্রামান্যচিত্র প্রদর্শন ও থিম সং পরিবেশন করা হয়। শিশু-কিশোরদের অংশগ্রহনে শেখ রাসেলের উপর রচিত গানসহ দেশাত্মবোধক গান, কবিতা আবৃত্তি ও উপস্থিত বক্তব্যসহ নানামুখী পরিবেশনা উপস্থাপন করা হয়। শহিদ শেখ রাসেল, জাতির পিতা ও তাঁর পরিবারের অন্যান্য শহিদ সদস্যের আত্মার মাগফেরাত কামনা করে এবং দেশের অব্যাহত শান্তি ও সমৃদ্ধির জন্য বিশেষ দোয়া ও মোনাজাত করা হয়।

কনসাল জেনারেল তার বক্তৃতায় জাতির পিতার প্রতি গভীর শ্রদ্ধা নিবেদন করে উল্লেখ করেন, বঙ্গবন্ধু দীর্ঘ সময় কারাগারে বন্দি থাকায় শিশু রাসেল পিতার আদর যত্ন ও সান্নিধ্য থেকে বঞ্চিত হয়েছেন। শিশু বয়সে তার মধ্যে বিভিন্ন মানবিক গুণাবলীর উন্মেষ ঘটে। ১৯৭৫ সালের ১৫ আগস্ট কালরাতে ছোট্ট শিশু শেখ রাসেলও রেহাই পায়নি। শিশু-কিশোরদেরকে পৃথিবীর আশা ও ভবিষ্যৎ হিসাবে আখ্যায়িত করে তিনি নতুন প্রজন্মকে বাংলাদেশের ইতিহাস ও সংস্কৃতিকে আরো গভীরভাবে জানতে উৎসাহিত করেন।

পরে চিত্রাঙ্কন প্রতিযোগিতায় বিজয়ী শিশু কিশোরদের মাঝে পুরস্কার বিতরণ করা হয়।

 #

অনসূয়া/পরীক্ষিৎ/মেহেদী/শাম্মী/ইমা/২০২২/১০৫০ ঘণ্টা

তথ্যবিবরণী নম্বর : ৪১৯৯

**শেখ রাসেলের হত্যাকারীদের বিচার এ দেশের মাটিতে হয়েছে**

 **-সমাজকল্যাণ মন্ত্রী**

লালমনিরহাট, ৩ কার্তিক (১৯ অক্টোবর) :

সমাজকল্যাণ মন্ত্রী নুরুজ্জামান আহমেদ বলেছেন, ১৯৭৫ সালের ১৫ আগস্ট কালরাতে হায়েনার দল, স্বাধীনতা বিরোধীরা কাপুরুষের মত শেখ রাসেলসহ বঙ্গবন্ধুর পরিবারের অধিকাংশ সদস্যকে হত্যা করেছে। স্বাধীনতা বিরোধীরা ১৫ আগষ্টের পর দেশকে পাকিস্তানি ভাবধারায় পারিচালিত করে স্বাধীনতার ইতিহাসকে বিকৃত করেছিল। কিন্তু ১৯৯৬ সালে দেশের জনগন শেখ হাসিনাকে ভোট দিয়ে সেই বিকৃত ইতিহাসকে পুনরুদ্ধার করতে সহায়তা করেছে। তাই শেখ রাসেলের হত্যাকারীদের বিচার এ মাটিতে হয়েছে।

শেখ রাসেল দিবস-২০২২ উপলক্ষ্যে গতকাল কালীগঞ্জ উপজেলা পরিষদ হলরুমে আয়োজিত আলোচনা সভা, পুরস্কার বিতরণ ও সাংস্কৃতিক অনুষ্ঠানে প্রধান অতিথির বক্তব্যে মন্ত্রী এসব কথা বলেন।

সমাজকল্যাণ মন্ত্রী শিক্ষার্থীদের উদ্দেশ্যে বলেন, আগামী দিনে জাতিকে তোমরাই নেতৃত্ব দিবে। শহিদ শেখ রাসেলের মত একজন নিষ্পাপ শিশুকে যারা হত্যা করেছে তাদের দল ও তাদের অনুসারীদের প্রতি সজাগ থাকতে হবে । তারা যেন কোন দিন এদেশে আর কোন শেখ রাসেলের মত নিষ্পাপ শিশুদের হত্যা করতে না পারে।

উপজেলা নির্বাহী কর্মকর্তা মোঃ আব্দুল মান্নানের সভাপতিত্বে অনুষ্ঠানে উপস্থিত ছিলেন উপজেলা পরিষদের ভাইস চেয়ারম্যান কমল কৃষ্ণ সরকার, মহিলা ভাইস চেয়ারম্যান নাজনিন রহমান প্রমুখ।

#

জাকির/অনসূয়া/পরীক্ষিৎ/শাম্মী/মানসুরা/২০২২/৯০০০ ঘণ্টা